แห่ซื้อทองคำทะลักเยาวราช
ร้านทองเยาวราชสุดคึกคักคนทะลักซื้อทองคำ "ฮั่วเซ่งเฮง"เผยแจกบัตรคิวซื้อทองคำแท่งกว่า 400 คิว รับสินค้า 24 เม.ย.
17 เม.ย. 2556

ร้านทองเยาวราชสุดคึกคักคนทะลักซื้อทองคำ "ฮั่วเซ่งเฮง"เผยแจกบัตรคิวซื้อทองคำแท่งกว่า 400 คิว รับสินค้า 24 เม.ย.
เมื่อวันที่ 17 เม.ย. บรรยากาศการซื้อขายทองคำที่ย่านเยาวราชเป็นไปอย่างคึกคัก โดยมีประชาชนจำนวนมากเดินทางมาซื้อทองทั้งทองแท่งและทองรูปพรรณ หลังจากราคาลดลงต่ำกว่า 20,000บาท
ทั้งนี้ร้านทองหลายร้านมีประชาชนมารอซื้อแน่นขนัดโดยต้องมีการต่อคิวเป็นแถวยาวออกมาด้านนอกร้าน 
พนักงานร้านทองฮั่วเซ่งเฮง กล่าวว่า ขณะนี้ได้แจกบัตรคิวให้กับผู้ที่ซื้อทองคำแท่งไปแล้ว 400 คิว และคาดว่าภายในช่วงเย็นวันนี้จะมีการแจกบัตรคิวเพิ่มรวมเป็นกว่า 500 คิว ซึ่งลูกค้าที่ซื้อทองคำแท่งในวันนี้จะสามารถรับสินค้าได้ในวันที่ 24 เม.ย.นี้
ขณะที่ทองรูปพรรณมีลูกค้าเข้ามาซื้อราว 400-500คน แต่ไม่ต้องแจกบัตรคิวเพราะสามารถรับสินค้าได้ทันที
ด้านประชาชนที่เดินทางมาซื้อทองคำกล่าวว่า ติดตามข่าวราคาทองคำช่วงก่อนหน้านี้และทราบว่าราคาจะลดลง จึงเตรียมตัวมาซื้อในวันนี้ โดยจุดประสงค์ที่ซื้อก็เพื่อการเก็บออม ส่วนที่ก่อนหน้านี้เคยซื้อทองที่มีราคาสูงกว่าในวันนี้ก็ถือว่าเป็นการถัวเฉลี่ยกันไป
นางมาลินี วรรัตนวัชร ผู้จัดการธนาคารกสิกรไทย สาขาเยาวราช กล่าวว่า วันนี้มีประชาชนเดินทางมากดเงินสดจากตู้เอทีเอ็มของสาขาเป็นจำนวนมา โดยส่วนใหญ่จะกดเต็มวงเงินกดได้ในแต่ละวันคือครั้ง 2 หมื่นบาท รวมไม่เกิน 5 หมื่นบาทเพื่อนำไปซื้อทองคำ จนทำให้ระบบตู้เอทีเอ็มล่มในบางช่วงเวลา
อย่างไรก็ตามธนาคารได้จัดพนักงานด้านหน้าเคาน์เตอร์ให้มาทำงานตั้งแต่เวลา 7.30 น. เพื่อรองรับประชาชนที่อาจจะมาถอนเงินจำนวนมากเพื่อนำไปซื้อทองคำแท่ง แต่ก็นับว่าผิดคาดเพราะนักลงทุนที่มาถอนเงินมีจำนวนไม่มากเท่าสัปดาห์ที่ผ่านมา